<classify> NAIBU Waziri wa Viwanda, Biashara na Uwekezaji, Stella Manyanya amewataka wakazi wa mkoa wa Singida kukuza zaidi kilimo cha alizeti ili kuweza kuinua uzalishaji wa mafuta yake, kuboresha maisha ya watu wake na kukuza uchumi wa Taifa kwa ujumla.Alitoa mwito huo katika kijiji cha Mtinko, Halmashauri ya Wilaya ya Singida wakati wa ziara yake kuhamasisha uzalishaji mafuta ya kula ambapo alitembelea Kongano la Alizeti katika tarafa hiyo kujionea jitahida za Shirika la Viwanda Vidogo SIDO na wadau wake katika kuhamasisha uanzishwaji viwanda mkoani humu.Alisema kuwa wakati Tanzania imelenga kufikia uchumi wa kati utakaotegemea zaidi viwanda ifikapo 2025, lengo hilo haliwezi kufikiwa iwapo juhudi za maksudi hazitafanyika kuanzisha na kudumisha viwanda vyetu, hasa katika sekta ya kilimo ambapo maisha ya wananchi wengi yanayetegemea.Hata hivyo, alisema kuwa viwanda hivyo vitaweza kudumu tu iwapo wakulima nao wataboresha kilimo chao na kuzalisha kwa wingi zao la alizeti ili kulisha viwanda vilivyopo na hivyo kuleta fursa ya ajira kwa wananchi, hasa vijana ambao ndio nguvu kazi ya Taifa.Alisema kuwa serikali kwa makusudi imeongeza kodi kwa mafuta yanayotoka nje ili mafuta ya ndani yaweze kupata soko, hivyo ni juu ya Wananchi kutumia vyema fursa hiyo na zaidi ya yote kujenga utamaduni wa kupenda bidhaa zinazozalishwa humu nchini.Naibu Waziri huyo alisema kuwa kwa hivi sasa kuna upungufu wa tani 600,000 za mafuta ya kula nchini, hivyo kuna umuhimu mkubwa wa wakulima kujizatiti na hakikisha pengo la upungufu huo linazibwa haraka iwezekanavyo kwa kuongeza tija katika kilimo.Naye Mkurugenzi Mkuu wa SIDO, Profesa Sylvester Mpanduji alisema ili kuhakikisha Tanzania inakuwa nchi ya viwanda, Shirika lake limekuwa likianzisha na kuendeleza Viwanda vidogo na vya kati, kuhudumia uendelezwaji teknolojia, kutoa Mafunzo ya biashara, huduma za masoko na fedha.Kwa mujibu wa Meneja wa SIDO Mkoa wa Singida, Shoma Kibende kuna jumla ya viwanda 1,305 mkoani Singida, kati yake kikubwa ni kimoja, vya kati Saba, vidogo 276 na vidogo sana ni 1,021.  <topic>: kitaifa 